b'\n_START_ARTICLE_\nMorphy arv\n_START_PARAGRAPH_\nMorphy arv on number, mis n\xc3\xa4itab maletaja seose astet Paul Morphyga, kes oli mitteametlik malemaailmameister aastail 1858\xe2\x80\x931862._NEWLINE_Maletajail, kes m\xc3\xa4ngisid Paul Morphyga isiklikult, on Morphy arv 1; maletajail, kes ei m\xc3\xa4nginud Morphyga, kuid m\xc3\xa4ngisid isikuga, kelle Morphy arv on 1, on Morphy arv 2 jne. N\xc3\xa4iteks endise maailmameistri Viswanathan Anandi Morphy arv on 5; ta m\xc3\xa4ngis Efim Gelleriga (Morphy arv 4), kes m\xc3\xa4ngis Salo Flohriga (Morphy arv 3), kes m\xc3\xa4ngis G\xc3\xa9za Mar\xc3\xb3czyga (Morphy arv 2), kes m\xc3\xa4ngis John Oweniga (Morphy arv 1), kes m\xc3\xa4ngis Morphyga._NEWLINE_Morphy m\xc3\xa4ngis \xc3\xbcle saja maletajaga. Neist Adolf Andersseni, Henry Birdi, James Mortimeri, John Oweni ja Louis Paulseni kaudu algavad k\xc3\xb5ik praegu teada olevad katkematud j\xc3\xa4rgnevusliinid._NEWLINE_Aprillis 2016 olid elus j\xc3\xa4rgmised tuntud maletajad, kelle Morphy arv on 3: Leonard Barden, Pal Benko, Arthur Bisguier, Melvin Chernev, Dennis Horne, Borislav Ivkov, Erik Karklins, Franciscus Kuijpers, Aleksandar Matanovi\xc4\x87, Fri\xc3\xb0rik \xc3\x93lafsson, Jonathan Penrose, Oliver Penrose ja Peter Swinnerton-Dyer. Ka Paul Kerese Morphy arv oli 3; ta m\xc3\xa4ngis G\xc3\xa9za Mar\xc3\xb3czyga (Morphy arv 2), kes m\xc3\xa4ngis Henry Birdiga (Morphy arv 1), kes m\xc3\xa4ngis Morphyga. See t\xc3\xa4hendab, et k\xc3\xb5igi Paul Keresega m\xc3\xa4nginud maletajate Morphy arv on 4, kui neil ei ole v\xc3\xa4iksemat Morphy arvu._NEWLINE_Praeguse maailmameistri Magnus Carlseni Morphy arv on 5.'